钦定古今图书集成/明伦汇编/氏族典/第388卷 > 李怀光
## 钦定古今图书集成/明伦汇编/氏族典/第388卷 > 李怀光

按《唐书李怀光传》：“怀光，渤海靺鞨人。本姓茹，父常，徙
幽州，为朔方部将，以战多赐姓，更名嘉庆。怀光积劳
至开府仪同三司，为都虞候节度使。郭子仪仁厚，不
亲事，以纪纲委怀光，军中畏之。会德宗罢子仪副元
帅，以所部兵分诸将，怀光为宁庆晋绛慈隰等州节
度使。建中初，使怀光兼帅泾原，明年，徙朔方。帝狩奉”
天，怀光率所部奔命。方雨淖，奋厉，军士倍道进，败泚
军于醴泉，泚解围去。进加副元帅、中书令。怀光为人
疏，而愎诵言宰相，谋议乖刺。卢杞说帝，敕怀光屯便
桥。怀光自以千里赴难，为奸臣根隔，不得朝，颇恚怅
去，数暴杞等罪，帝为贬杞与赵赞、白志贞，然益自疑，
坚壁八旬不出战。兴元元年，诏加太尉，赐铁券，怀光
怒，抵于地。时部将韩游瓌将兵卫奉天，怀光约令为
变，游瓌以闻。帝幸梁州，怀光乃夺李建徽、阳惠元等
军，屯好畤，其下稍稍携贰，遂如河中，帝乃遣浑瑊会
兵进讨。贞元元年，朔方部将牛名俊斩怀光以献。初，
怀光死，其子瓘尽杀其弟乃死，故怀光无后。五年，诏
以外甥燕，赐姓李，名曰“承绪”，继怀光后。